SKRIFTLIG FORESPØRGSEL P-0769/03

af María Sornosa Martínez (PSE) til Kommissionen

(6. marts 2003)

Om: Udvidelse af havnen i Altea (Alicante, Spanien)

Projektet om udvidelse af havnen i Altea med faciliteter til lystbåde har givet anledning til voldsom polemik i området på grund af de mulige følger af et sådant projekt for hele Alicantes kystområde, som i forvejen er udsat for meget stor belastning fra bymæssige bebyggelser.

Universiteterne i Almería og i Alicante udarbejdede sidste år to undersøgelser af projektets miljøvirkninger, hvori det i modstrid med oplysningerne fra initiativtagerne bag udvidelsen konkluderes:

- at strandene ved havnen i Altea siden 1950 er blevet reduceret med over 2,5 ha som følge af erosion, regnskyl, følgevirkninger for aflejringen af anlægsarbejdet i forbindelse med Algar-dæmningen som led i første udvidelse i 1986, og at anlægsarbejdet i forbindelse med den nye udvidelse kan medføre yderligere erosion og tab af strand

- at bølgerne ikke vil trænge ind på strandområdet mellem havnen og Albir-spidsen i samme omfang som nu, og at sandet derfor ikke vil blive flyttet og luftet tilstrækkeligt, hvilket vil forøge aflejringen af organisk materie og medføre gener for den turistmæssige anvendelse af stranden (lugtgener mv.).

- at det er klart, at en udvidelse af havnen også betyder større trafik af både og derfor større olieholdig forurening af vandet i havnen og havneområdet

- at udvidelsen af havnen, og den deraf følgende forøgelse af forureningen, vil få alvorlige virkninger for de i forvejen beskadigede posidonia oceanica-bevoksninger og for to marine arter, nemlig øresvin og den uægte karetteskildpadde (jf. klage 2001/2210 indgivet til Kommissionen af WWF)

- at udvidelsesarbejderne vil medføre urenheder i vandet ved havnen, og at det sammen med den mindre lysgennemtrængning også vil skade posidonia-bevoksningerne osv.

Der henvises til ovenstående og rapporterne fra de to universiteterne. Mener Kommissionen på den baggrund, at udvidelsen af havneprojektet i Altea overholder kravene i direktiv 85/337/EØF(1), idet det er en anlægstype, der er medtaget i bilag I og derfor omfattet af bestemmelserne i direktivets artikel 4, stk. 1?

Hvad agter Kommissionen at foretage sig i forhold til de spanske myndigheder for at undgå, at der udover den allerede betydelige ødelæggelse af den spanske østkyst sker yderligere miljøskader i forbindelse med den fremtidige udvidelse af havnen i Altea?

(1) EFT L 175 af 5.7.1985, s. 40.

Samlet svarafgivet på Kommissionens vegne af Margot Wallströmpå skriftlige forespørgsler P-0769/03 og E-0775/03

(3. april 2003)

De forhold, det ærede medlem omtaler i sin skriftlige forespørgsel P-0769/03, er genstand for en klage, i forbindelse med hvis behandling Kommissionen har henvendt sig til de spanske myndigheder og anmodet om deres bemærkninger til anvendelsen af fællesskabslovgivningen i det foreliggende tilfælde. Kommissionen har endnu ikke modtaget de spanske myndigheders svar herpå.

Når Kommissionen har modtaget svaret, vil den træffe de nødvendige foranstaltninger til at sikre, at de spanske myndigheder overholder fællesskabsretten i det konkrete tilfælde, navnlig Rådets direktiv 85/337/EØF(1), som ændret ved Rådets direktiv 97/11/EF(2), og Rådets direktiv 92/43/EØF(3).

For så vidt angår opfølgningen af skriftlig forespørgsel E-1486/02 og E-1487/02, som omtalt af det ærede medlem i dettes skriftlige forespørgsel E-775/03, skal det påpeges, at Kommissionen efter at have analyseret de spanske myndigheders svar vedrørende projekterne for udvinding af sand og genetablering af strandene langs Middelhavskysten, har konkluderet, at de spanske myndigheder har anvendt de nævnte direktiver forkert, og at den som følge heraf har taget de nødvendige skridt. Desuden er der på det biogeografiske seminar vedrørende Middelhavsområdet, som afholdtes i Bruxelles i januar 2003, blevet etableret et generelt naturreservat for alle former for levesteder i havet. Følgelig må medlemsstaternes forslag vedrørende habitattype 1120, posidonia-bevoksninger, analyseres i lyset af resultaterne af arbejdet i en ad hoc-arbejdsgruppe, der består af eksperter fra medlemsstaterne, Kommissionen og andre partnere, og som er blevet nedsat for nylig med det formål at granske en række emner i tilknytning til anvendelsen af habitat- og fugledirektivet i forbindelse med havmiljøet.

(1) Rådets direktiv 85/337/EØF af 27. juni 1985 om vurdering af visse offentlige og private projekters indvirkning på miljøet, EFT L 175 af 5.7.1985.

(2) Rådets direktiv 97/11/EF af 3. marts 1997 om ændring af Rådets direktiv 85/337/EØF om vurdering af visse offentlige og private projekters indvirkning på miljøet, EFT L 73 af 14.3.1997.

(3) Rådets direktiv 92/43/EØF af 21. maj 1992 om bevaring af naturtyper samt vilde dyr og planter, EFT L 206 af 22.7.1992.